《题董邦达仿李成茂林远岫卷》
清代·弘历

古人绝材不可量，吟咏之馀精绘事。在唐王杜宋米苏，尔家思白曾标帜。

当其神来夺化工，岂可形肖求纤备。其次阎吴及李荆，元氏大家厥有四。

各工其事遂造精，要以气韵为之帅。此图粉本出营邱，真迹曾编能品类。

惨淡经营或过之，乃知画法首贵意。崇山峻岭何穹窿，崖枝涧叶相荟蔚。

水阁开窗到底清，浮图倚寺凌空际。别有飞流走白龙，下经石濑珠玑碎。

荒村略彴更绝胜，源中尚有秦人避。溟溟濛濛堆湿润，装潢触手虞沾渍。

我从山水窟中来，爱此犹然看不置。求之古者原有契，还虑后者难为继。

绣缫金鐍得所宜，秋月春风永相寄。